## Rješenje Agencije za zaštitu tržišnog natjecanja klasa: Up/1-030-02/99-01/113 od 15. svibnja 2000.

### NN 58/2000 (13.6.2000.), Rješenje Agencije za zaštitu tržišnog natjecanja klasa: Up/1-030-02/99-01/113 od 15. svibnja 2000.

# AGENCIJA ZA ZAŠTITU TRŽIŠNOG NATJECANJA

**1308**

Na temelju članka 24. Zakona o zaštiti tržišnog natjecanja (»Narodne
novine«, br. 48/95, 52/97 i 89/98), po prijavi koncentracije poduzetnika
koju je podnio poduzetnik SUTIVAN INVESTMENTS ANSTALT, sa sjedištem u Vaduzu,
Liechtenstein, Heiligkreuz 6, zastupan po punomoćniku Jaime Guerrero Devlahovichu,
temeljem odluke Savjeta za zaštitu tržišnog natjecanja donesene na 36.
sjednici, održanoj 4. travnja 2000. (članak 30. stavak 2. točka 3. i stavak
3. Zakona o zaštiti tržišnog natjecanja), ravnateljica Agencije za zaštitu
tržišnog natjecanja donosi sljedeće

## RJEŠENJE

1. Ocjenjuje se kao dopuštena koncentracija poduzetnika nastala stjecanjem
većinskog udjela i većinskog prava odlučivanja stjecanjem većinskog udjela
i većinskog prava odlučivanja u poduzetniku ATLAS turistička agencija d.d.,
sa sjedištem u Dubrovniku, Brsalje 17, od strane poduzetnika SUTIVAN INVESTMENTS
ANSTALT, Vaduz, Liechtenstein, Heiligkreuz 6.

2. Koncentracija poduzetnika iz točke 1. izreke ovog rješenja upisuje
se u Upisnik o koncentracijama.

3. Obvezuju se sudionici koncentracije iz točke 1. izreke rješenja,
kao i s njima povezana društva, te društva sadašnji i budući članovi koncerna
HOLDING QUINENCO S.A. (GRUPA LUKŠIĆ), sa sjedištem u Čileu, da u cilju
trajnog praćenja poslovanja istih, Agenciji za zaštitu tržišnog natjecanja
dostavljaju obavijesti o namjeri svakog stjecanja udjela u drugim poduzetnicima
na području Republike Hrvatske.

- Rok izvršenja: najkasnije trideset (30) dana prije namjeravanog stjecanja,
trajno.

4. Ovo rješenje bit će objavljeno u »Narodnim novinama«.

Obrazloženje

I. Poduzetnik ATLAS turistička agencija d.d., sa sjedištem u Dubrovniku,
Brsalje 17, dostavio je 17. rujna 1999. Agenciji za zaštitu tržišnog natjecanja
(dalje: Agencija) prijavu koncentracije poduzetnika nastale stjecanjem
većinskog udjela i većinskog prava odlučivanja u rečenom poduzetniku od
poduzetnika SUTIVAN INVESTMENTS ANSTALT, sa sjedištem u Vaduzu, Liechtenstein,
Helligkreuz 6. Rečena prijava nije sadržavala sve podatke propisane člankom
7. Pravilnika o načinu vođenja Upisnika o koncentracijama (»Narodne novine«,
br. 30/97; dalje: Pravilnik).

Dana 8. ožujka 2000. Agencija je od punomoćnika stjecatelja većinskog
udjela i većinskog prava odlučivanja u poduzetniku ATLAS turistička agencija
d.d., poduzetnika SUTIVAN INVESTMENTS ANSTALT, Vaduz, u svrhu nadopune
prijave koncentracije poduzetnika, zaprimila podatke o vlasničkoj strukturi
spomenutog poduzetnika, te se taj datum smatra danom podnošenja prijave
za ocjenu dopuštenosti koncentracije Agenciji, a rečeni poduzetnika smatra
se podnositeljem prijave koncentracije poduzetnika.

Prijava koncentracije podnesena je Agenciji radi ocjene i upisa u Upisnik
o koncentracijama, sukladno članku 22. i članku 23. stravku 1. ZZTN.

II. U postupku ocjene prijavljene koncentracije utvrđene su sljedeće
činjenice:

a) Pravni temelj koncentracije je Ugovor o transakciji vrijednosnim
papirima na Zagrebačkoj burzi sklopljen 23. kolovoza 1999. između prodavatelja
poduzetnika PBZ - Kapital d.o.o., sa sjedištem u Zagrebu, Savska 28, koji
je izvršio transakciju vrijednosnih papira poduzetnika Privredne banke
Zagreb d.d., sa sjedištem u Zagrebu, Račkog 6 i poduzetnika Karlovačke
banke d.d., sa sjedištem u Karlovcu, Vladka Mačeka 8, koji je iste kupio
za podnositelja prijave poduzetnika SUTIVAN INVESTMENTS ANSTALT, zastupanog
po Jaime Ivanu Guerrero Devlahovichu.

Navedenim ugovorom stjecatelj većinskog udjela i većinskog prava odlučivanja,
poduzetnik SUTIVAN INVESTMENTS ANSTALT stekao je 1.059.184 redovnih dionica
poduzetnika ATLAS turistička agencija d.d., što predstavlja 55,45 posto
udjela u temeljnom kapitalu navedenog poduzetnika, čime je stekao većinski
udjel i većinsko pravo odlučivanja u tom poduzetniku.

Nakon navedene transakcije, poduzetnik SUTIVAN INVESTMENTS ANSTALT stekao
je temeljem javne ponude još 19,50 posto udjela u temeljnom kapitalu rečenog
poduzetnika, te njegov ukupni udjel iznosi 74,95 posto.

*Tabela 1.*

```
_____________________________________________________________________
                        Vlasnička struktura u poduzetniku ATLAS
                        turistička agencija d.d.
_____________________________________________________________________
                        prije koncentracije     poslije koncentracije
_____________________________________________________________________
        1.                      2.                      3.
_____________________________________________________________________
SUTIVAN INVESTMENTS
ANSTALT                         0%                      74,95%
PRIVREDNA BANKA
ZAGREB d.d.                     55,45%                      0%
Hrvatski zavod za mirovinsko
osiguranje                       6,84%                      0%
HFP                              4,15%                   4,15%
Državna Agencija za
osiguranje štednih uloga i
sanaciju banka                  11,01%                      0%
Mali dioničari                  23,62%                  20,90%
_____________________________________________________________________
UKUPNO                            100%                    100%
_____________________________________________________________________
```

b) Ukupni godišnji promet sudionika koncentracije ostvaren prodajom
roba i usluga u obračunskom razdoblju koje je prethodilo koncentraciji
(prema godišnjim financijskim izvješćima sudionika koncentracije za 1998.
godinu), prije oporezivanja, iznosi:

*Tabela 2.*

```
______________________________________________________________________________
Sudionik        Ukupni godišnji promet sudionika koncentracije u godini
                koncentracije   koja je prethodila nastanku koncentracije (1998.)
______________________________________________________________________________
   1.                                           2.
______________________________________________________________________________
SUTIVAN
INVESTMENTS                                     0 kn
ANSTALT

ATLAS
turistička                               351.723.734,00 kn
agencija d.d.
______________________________________________________________________________
Ukupno                                   351.723.734,00 kn
______________________________________________________________________________

```

Prema odredbi članka 22. stavka 1. točka 2. ZZTN, s obzirom na ukupan
godišnji promet sudionika koncentracije, stjecanjem većinskog udjela i
većinskog prava odlučivanja u poduzetniku ATLAS turistička agencija d.d.
od strane podnositelja prijave, poduzetnika SUTIVAN INVESTMENTS ANSTALT,
nastala je koncentracija poduzetnika koja podliježe obveznoj prijavi radi
ocjene i upisa u Upisnik o koncentracijama.

c) Mjerodavno tržište utvrđeno je kao tržište djelatnosti putničkih
agencija, organizatora i turoperatora (šifra djelatnosti 63301 prema Nacionalnoj
klasifikaciji djelatnosti) na području Republike Hrvatske.

d) Na mjerodavnom tržištu djelatnosti putničkih agencija, organizatora
i turoperatora nazočno je osam (8) velikih i srednjih poduzetnika, te osamsto
tridese pet (835) malih poduzetnika. Poduzetnik ATLAS turistička agencija
d.d. spada u grupu velikih poduzetnika

*Tabela 3.*

```
______________________________________________________________________________

                                Djelatnost 63301 (NKD) -
                djelatnost putničkih agencija organizatora i turoperatora
______________________________________________________________________________
                Broj
                poduzeća        udjel u %       ukupan prihod   udjel u %
______________________________________________________________________________

Veliki            3               0,36          384.394.288,00   24,92
Srednji           5               0,59          336.278.317,00   21,79
Mali            835              99,05          822.332.150,00   53,29
______________________________________________________________________________
SVEUKUPNO       843             100,00        1.543.004.755,00  100,00
______________________________________________________________________________

Izvor: Državni zavod za statistiku RH, 1999.
```

Dakle, tržište djelatnosti putničkih agencija, organizatora i turoperatora
u Republici Hrvatskoj dobro je strukturirano, kako po broju poduzetnika,
tako i s obzirom na njegovu veličinu.

e) Tržišni udjel poduzetnika ATLAS turistička agencija d.d. s obzirom
na ukupno ostvareni prihod u 1998. godini, dakle u godini koja je prethodila
godini u kojoj je došlo do provedbe koncentracije poduzetnika ATLAS turistička
agencija d.d. i SUTIVAN INVESTMENTS ANSTALT, u odnosu na ukupni prihod
i tržišne udjele ostalih poduzetnika na mjerodavnom tržištu prikazan je
u sljedećoj tabeli:

*Tabela 4.*

```
____________________________________________________________________________
                                                                UDJEL U
                                        Ukupni prihod u         UKUPNOM
        Naziv poduzetnika                1998. godini           prihodu u
                                                                RH (u%)
____________________________________________________________________________
                1.                              2.                 3.
____________________________________________________________________________

ATLAS d.d., Dubrovnik                   351.723.734,00          22,79
CROATIATURIST d.d., Zagreb               29.860.358,00           1,94
DALMACIJATOURIST s p.o., Split            2.809.335,00           0,18
DINERS CLUB ADRIATIC d.d., Zagreb       179.442.626,00          11,63
GENERALTURIST d.o.o., Zagreb            143.832.989,00           9,32
PRIVREDNA BANKA
AMEX d.o.o., Zagreb                      17.451.197,00           1,13
SAMOBORČEK d.o.o., Samobor               20.251.031,00           1,31
VODIČANKA-TORUS d.o.o., Vodice           11.848.813,00           0,77
OSTALI                                  785.784.672,00          50,93
____________________________________________________________________________
SVEUKUPNO RH                          1.543.004.755,00         100,00
____________________________________________________________________________
```

```
Izvor: Državni zavod za statistiku RH, 1999.
```

f) Tržišni udjel poduzetnika ATLAS turistička agencija d.d. na tržištu
turističkih usluga prema ukupnom broju realiziranih dolazaka domaćih i
stranih turista tijekom 1998. godine, dakle u godini koja prethodi godini
u kojoj je nastala predmetna koncentracija poduzetnika, prikazan je u sljedećoj
tabeli:

*Tabela 5.*

```
____________________________________________________________________________________________________________
                                                    Broj TURISTA
                                                Udjel u                         Udjel u
                                                ukup.                           ukup.
Red.    Naziv poduzetnika       Strani          broju           Domaći          broju           Sveukupno
br.                             turisti         stranih         turisti         domaćih         TURISTA
                                                turista                         turista
___________________________________________________________________________________________________________
1.              2.              3.                4.              5.              6.             7.
___________________________________________________________________________________________________________

1.      ATLAS d.d.              252.000         6,12%           28.000          2,09%        280.000
2.      GENERALTURIST
        d.o.o.                   14.797         0,35%           19.625          1,46%         34.422
3.      DINERS CLUB
        ADRIATIC d.d.               0              0%            4.269          0,31%          4.269
4.      OSTALI                3.845.203         93,51%       1.286.106         96,12%      5.131.309
___________________________________________________________________________________________________________
5.      Sveukupno             4.112.000         100,00%     1.338.000         100,00%      5.450.000
___________________________________________________________________________________________________________
```

```
Izvor: Državni zavod za statistiku RH i Agencije pojedinačno, 1999.
```

g) Tržišni udjel poduzetnika ATLAS turstička agencija d.d. na tržištu
turističkih usluga prema broju realiziranih noćenja domaćih i stranih turista
tijekom 1998. godine, odnosno u godini koja je prethodila godini u kojoj
je nastala spomenuta koncentracija poduzetnika, prikazan je u sljedećoj
tabeli:

*Tabela 6.*

```
_____________________________________________________________________________________________________________

                                                        Broj NOĆENJA
                                _____________________________________________________________________________
                                                Udjel u                         Udjel u
                                                ukup.                           ukup.
Red.    Naziv poduzetnika       Strani          broju           Domaći          broju           Sveukupno
br.                             turisti         stranih         turisti         domaćih         NOĆENJA
                                                turista                         turista
_____________________________________________________________________________________________________________
1.              2.                 3.              4.              5.             6.               7.
_____________________________________________________________________________________________________________
1.      ATLAS d.d.              1.440.000       5,53%           280.000         5,29%           1.720.000
2.      GENERALTURIST
        d.o.o.                     53.113       0,20%           114.290         2,16%             167.403
3.      DINERS CLUB
        ADRIATIC d.d.                0             0%            32.188         0,60%              32.188
4.      OSTALI                 24.508.887      94,25%         4.859.522        91,93%          29.368.409
_____________________________________________________________________________________________________________
5.      Sveukupno              26.002.000     100,00%         5.286.000       100,00%          31.288.000
_____________________________________________________________________________________________________________
```

```
Izvor: Državni zavod za statistiku RH i Agencije pojedinačno, 1999.
```

h) Podnositelj prijave, poduzetnik SUTIVAN INVESTMENTS ANSTAL, prije
predmetne koncentracije nije bio prisutan na mjerodavnom tržištu.

i) Uprava poduzetnika ATLAS turistička agencija d.d. pravno i gospodarski
obrazlaže koncentraciju sljedećim razlozima:

- temeljem Ugovora o transakciji vrijednosnim papirima na Zagrebačkoj
burzi poduzetnik SUTIVAN INVESTMENTS ANSTALT stekao je 1.059.184 redovnih
dionica poduzetnika ATLAS turistička agencija d.d., što predstavlja 55,45
posto udjela u temeljnom kapitalu navedenog poduzetnika, te s pravnog gledišta
ne postoji bitna izmjena u odnosu na upravljanje i odlučivanje, već je
riječ o promjeni većinskog vlasnika.

- navedenom promjenom vlasnika, koji je spreman ulagati u poduzetnika
ATLAS turstička agencija d.d., stvaraju se neophodni uvjeti za daljnji
razvoj navedenog poduzetnika, sukladno zahtjevima tržišta

- spomenuta ulaganja domaćih poduzetnika ATLAS turistička agencija d.d.
perspektivu i profitabilnost, te predstavljaju temelj za daljnji razvoj
i rast turizma.

III. Razmatrajući navedene činjenice vezane uz ocjenjivanje prijavljene
koncentracije poduzetnika nastale stjecanjem većinskog udjela i većinskog
prava odlučivanja u poduzetniku ATLAS turistička agencija d.d. od strane
poduzetnika SUTIVAN INVESTMENTS ANSTALT, Vaduz, Savjet za zaštitu tržišnog
natjecanja, na 36. sjednici, održanoj 4. travnja 2000., a sukladno ovlastima
iz članka 30. stavka 2. točka 3. ZZTN, ocijenio je:

a) S obzirom na ukupan godišnji promet poduzetnika ATLAS turistička
agencija d.d. ostvaren prodajom roba i usluga u godini koja je prethodila
nastanku koncentracija (1998. godina), u iznosu od 351.723.734,00 kuna,
te bez obzira na činjenicu što stjecatelj većinskog udjela i većinskog
prava odlučivanja, poduzetnik SUTIVAN INVESTMENTS ANSTALT, u rečenom razdoblju
nije ostvario prihod (jer je osnovan tek u kolovozu 1999.), rečenim stjecanjem
nastala je koncentracija poduzetnika koja se obvezno prijavljuje Agenciji
radi ocjene i upisa u Upisnik o koncentracijama.

Naime, iako stjecatelj većinskog udjela i većinskog prava odlučivanja
nije ostvario prihod prodajom roba i usluga u obračunskom razdoblju koje
je prethodilo predmetnoj koncentraciji, ista se obvezno prijavljuje na
ocjenu dopuštenosti ovoj Agenciji jer je ispunjen uvjet iz članka 22. stavka
1. točka 2. ZZTN, gdje je propisan ukupni godišnji promet u iznosu od 90.000.000,00
kuna za svakog ili najmanje dva sudionika koncentracije, ostvaren prodajom
roba i usluga u obračunskom razdoblju koje je prethodilo koncentraciji.

b) Koncentracija je ocijenjena dopuštenom.

aa) Pri donošenju ove odluke Savjet je uzeo u obzir da djelatnost turističkih
agencija, organizatora i turoperatora na području Republike Hrvatske obavljaju
tri (3) velika poduzetnika s tržišnim udjelom od 24,91 posto, izraženom
prema ukupnom prihodu ostvarenom u 1998., te pet (5) srednjih poduzetnika
s tržišnim udjelom od 21,79 posto. Istu djelatnost na području Republike
Hrvatske obavlja i osamsto trideset pet (835) malih poduzetnika, čiji udjel
s obzirom na ukupan prihod iznosi 59,33 posto. Dakle, to je tržište dobro
strukturirano, kako po broju poduzetnika tako i s obzirom na njihovu veličinu.

bb) Osim toga, pri donošenju navedene odluke Savjet je uzeo u obzir
i tržišni udjel poduzetnika ATLAS turistička agencija d.d. prema broju
realiziranih stranih i domaćih turista u 1998. Naime, prema prikupljenim
podacima rečeni poduzetnik ima udjel od 6.13 posto u odnosu na ukupan dolazak
stranih turista, odnosno ima udjel od 6 posto, prema broju noćenja stranih
turista tijekom 1998., izračunat prema ukupnom broju stranih turista i
noćenja istih.

Tržišni udjel rečenog poduzetnika u odnosu na ukupan dolazak domaćih
turista iznosi 2.09 posto, dok je udjel istog u odnosu na ukupan broj noćenja
domaćih turista 5 posto.

Također, prije provođenja navedene koncentracije poduzetnik SUTIVAN
INVESTMENTS ANSTALT nije imao 10 posto ili više prava odlučivanja ili tržišnih
udjela u nekom drugom poduzetniku na mjerodavnom tržištu.

Tako je nakon provođenja ove koncentracije tržišni udjel poduzetnika
ATLAS turistička agencija d.d. koji iznosi 25,47 posto prema ukupnom prihodu
putničkih agencija, organizatora i turoperatora u 1998. ostao nepromijenjen,
čime se na mjerodavnom tržištu ne stvara novi niti jača postojeći vladajući
položaj poduzetnika sudionika koncentracije, osobito ne na način da bi
se provođenjem ove koncentracije znatno ili trajno ograničilo ili ukinulo
slobodno tržišno natjecanje.

Stoga je odlučeno kao u točki 1. izreke ovog rješenja.

c) U svrhu praćenja ove koncentracije, u skladu s člankom 36. ZZTN,
Agencija je propisala mjere praćenja za rečenu koncentraciju. Naime, sudionici
koncentracije, uključujući sva sadašnja i buduća društva koncerna HOLDING
QUINENCO S. A. (GRUPA LUKŠIĆ), odnosno s njim povezana društva, moraju
Agenciju za zaštitu tržišnog natjecanja obavijestiti o svakoj namjeri stjecanja
udjela u drugim poduzetnicima u Republici Hrvatskoj, kao što je određeno
u točki 3. izreke rješenja.

d) U skladu s iznijetim činjenicama odlučeno je da se prijavljena koncentracija
kao dopuštena upiše u Upisnik o koncentracijama, kao što je naznačeno u
točki 2. izreke rješenja.

e) U slučaju neizvršenja mjere navedene u točki 3. izreke rješenja bit
će primijenjene odredbe iz članka 40. stavka 1. točka 4. i stavka 2. ZZTN.

IV. Temeljem članka 37. a stavka 1. ZZTN rješenje Agencije objavit će
se u »Narodnim novinama«, kao što je naznačeno u točki 4. ovog rješenja.

**Uputa o pravnom lijeku**

Ovo je rješenje konačno u upravnom postupku.

Protiv ovog rješenja žalba nije dopuštena, ali nezadovoljna stranka
može, sukladno odredbama članka 37. ZZTN, pokrenuti upravni spor pred Upravnim
sudom Republike Hrvatske u roku od trideset dana od dana dostave ovog rješenja.

Klasa: UP/I-030-02/99-01/113
Urbroj: 580-02-00-36
Zagreb, 15. svibnja 2000.

Ravnateljica
**prof. dr. sc. Deša Mlikotin Tomić,** v. r.

Rješenje, NN 58/2000-1308